[pic] | EUROPA-KOMMISSIONEN |

Bruxelles, den 11.1.2011

KOM(2010) 813 endelig

BERETNING FRA KOMMISSIONEN TIL EUROPA-PARLAMENTET OG RÅDET

om gennemførelse af Europa-Parlamentets og Rådets afgørelse nr. 1297/2008/EF af 16. december 2008 om et program for modernisering af den europæiske erhvervs- og handelsstatistik ( Meets)

RAPPORT FRA KOMMISSIONEN TIL EUROPA-PARLAMENTET OG RÅDET

om gennemførelse af Europa-Parlamentets og Rådets afgørelse nr. 1297/2008/EF af 16. december 2008 om et program for modernisering af den europæiske erhvervs- og handelsstatistik ( Meets)

INDLEDNING

I henhold til artikel 6 i Europa-Parlamentets og Rådets afgørelse nr. 1297/2008/EF af 16. december 2008 om et program for modernisering af den europæiske erhvervs- og handelsstatistik (Meets), i det følgende benævnt Meets-afgørelsen, skal Kommissionen senest den 31. december 2010, og derefter årligt indtil 2013 forelægge en rapport for Europa-Parlamentet og Rådet om gennemførelsen af Meets-programmet.

Denne rapport dokumenterer de aktiviteter, der er udført i medlemsstaterne i henhold til Meets-programmet sammen med Kommissionen (Eurostat) med hensyn til bestemmelserne i Meets-afgørelsen og de dertil knyttede afgørelser fra Kommissionen om de årlige arbejdsprogrammer for 2009 og 2010, som begge blev vedtaget i 2009. Meets-projektet følger meget tæt de væsentligste retningslinjer, der er fastlagt i Kommissionens meddelelse til Europa-Parlamentet og Rådet af 10. august 2009 om produktionsmetoden for EU-statistikker: en vision for det kommende årti[1].

MÅL, ÅRLIGE FORANSTALTNINGER OG PRIORITEREDE OMRÅDER

Med det første årlige arbejdsprogram (for 2009) startede alle de foranstaltninger til gennemførelse af en grundlæggende omlægning og modernisering af erhvervs- og handelsstatistikkerne, der er fastsat i Meets-afgørelsen. Foranstaltningerne blev videreført i det andet årlige arbejdsprogram (for 2010) og er stadig i gang. Derfor sættes der i denne rapport fokus på de fremskridt, der er gjort indtil nu med gennemførelsen af foranstaltningerne, idet der lægges særlig vægt på samarbejdsnetværkene inden for det europæiske statistiske system (ESS), de såkaldte ESS-net, som er etableret i forbindelse med en række aktiviteter. ESS-net blev udviklet for at dele ekspertise og netværksviden inden for ESS og omfatter projektarbejde, som udføres af nogle medlemsstater, og hvor resultaterne gøres tilgængelige for hele ESS.

Ud over ESS-net blev der stillet finansielle midler til rådighed for individuelle støtteaftaler, der er indgået med de nationale statistiske kontorer, og der blev også indgået aftaler om en række eksterne studier. Andre projekter blev udarbejdet af Eurostat og de nationale statistiske kontorer, som ikke har nogen økonomiske implikationer på nuværende tidspunkt. Til støtte for gennemførelsen af programmet blev der anvendt finansielle midler til teknisk og administrativ støtte, f.eks. til at organisere workshops og arbejdsgrupper med nationale eksperter. I alt beløb EU's økonomiske støtte sig til hhv. ca. 5 mio. EUR og 10 mio. EUR for 2009- og 2010-arbejdsprogrammerne, som omfattede mere end 25 projekter. Støtte, der enten ydes gennem ESS-net eller individuelle støtteaftaler, var det mest almindelige instrument til finansiering af foranstaltningerne (omkring 90 %).

Mål 1: Revurdering af prioriterede områder og udvikling af målindikatorer for nye områder

Indkredsning af statistikområder, som har mistet betydning

Nødvendigheden af at begrænse byrden for respondenterne og reducere omkostningerne ved at udarbejde statistikker har medført en revurdering af prioriterede områder. Formålet med dette projekt er at indkredse disse områder og karakteristika i forhold til retsforskrifterne for erhvervsstatistikker, som prioriteres lavere og derfor kan udelades i disse forskrifter. Dette skete via et studie ("Inventory of legal acts and methodologies of business and trade statistics") og den såkaldte "filter exercise", som blev gennemført i 2009 af Eurostat i tæt samarbejde med de nationale statistiske kontorer med henblik på at indkredse, hvilke retsakter eller dele af retsakter inden for erhvervsstatistikken der skulle undersøges nærmere. Disse prioriterede områder (en række variable) blev valideret for statistik over erhvervsstrukturer af Det Europæiske Rådgivende Statistiske Udvalg (ESAC) i begyndelsen af 2010 og var også genstand for høring i den europæiske erhvervsorganisation FEBI. I forbindelse med korttidsstatistikker blev der gennemført en brugerhøring inden for rammerne af de regelmæssige, rolling review-undersøgelser på dette område, som består af en brugerundersøgelse, en undersøgelse blandt de nationale statistiske kontorer og en procesanalyse i Eurostat.

Forslagene til begge dataindsamlinger blev sendt til drøftelse i de relevante arbejdsgrupper.

Udvikling af nye statistikområder

De vigtigste områder, der skal undersøges, er globalisering og iværksætterkultur. Det første større projekt, der skal nævnes på globaliserings området, er "udvikling af statistikker vedrørende virksomhedsgrupper". Formålet med dette projekt er: a) at indkredse nyttige og betydningsfulde indikatorer baseret på virksomhedsgrupper som observationsenhed, da de er hoveddrivkraften i globaliseringen og b) at teste muligheden for at indsamle disse indikatorer. Efter to ekspertmøder i 2009 blev der udarbejdet en foreløbig identifikation af brugernes behov og forsyningssituationen inden for rammerne af udenrigshandels- og erhvervsstatistikker. I handelsstatistikker er fokus rettet mod virksomhedsgruppers bidrag til den internationale handel og mod koncernintern handel og dens andel af den globale handel. I forbindelse med erhvervsstrukturstatistikker drøftes det, om virksomhedsgrupper skal indføres som observationsenheder for erhvervsstatistikker, og om virksomhedsgruppernes effekt på små og mellemstore virksomheder og statistikker over erhvervsdemografi skal undersøges nøjere.

Der blev gennemført et studie til undersøgelse af brugernes behov for statistikker vedrørende virksomhedsgrupper med henblik på at identificere eventuelle synergier og komme med anbefalinger på området for metodologisk udvikling. Evalueringen af studiet med eksperter fra medlemsstaterne og Kommissionens tjenester er i gang i øjeblikket for at udvikle en strategi for, hvordan dette emne skal håndteres i fremtiden. Efter det første studie og høringen af de vigtigste interessenter vil metodologien på de væsentligste statistikområder for virksomhedsgrupper blive videreudviklet.

Et andet vigtigt projekt sigter mod at udvikle økonomiske indikatorer for globalisering, hovedsageligt baseret på OECD's håndbog om økonomiske globaliseringsindikatorer. Det første sæt af globaliseringsindikatorer er udarbejdet og gjort tilgængelig online på Eurostats websted. Eurostat har nedsat en intern arbejdsgruppe for at videreudvikle metodologien i denne sammenhæng. Der er et studie i gang om den praktiske gennemførelse af de indikatorer, der er angivet i OECD's håndbog om økonomiske globaliseringsindikatorer. Formålet er at beregne og formidle indikatorer, hvor det er muligt, og at undersøge, om indikatorer, der endnu ikke er tilgængelige, kan indsamles.

For at støtte politikker i relation til iværksætterkultur er der udviklet indikatorer såsom virksomhedsdemografi og virksomhedsdemografi for virksomheder med ansatte. Yderligere undersøgelse af iværksætterkulturens indikatorer er i gang med henblik på at opnå en international aftale om et sæt indikatorer, der er i overensstemmelse med det fælles OECD/Eurostat-program for iværksætterindikatorer, hvor en fælles Eurostat/OECD-workshop med fokus på determinanterne for iværksætterkulturen, f.eks. de lovgivningsmæssige rammer, er under forberedelse.

Mål 2: Strømlining af rammerne om erhvervsstatistikken

Erhvervs- og handelsstatistikker udarbejdes i overensstemmelse med den EU-lovgivning, der er udviklet igennem årene. Projektet " Forbedring af konsistensen mellem bestemmelser inden for forskellige områder af erhvervs- og handelsstatistikker " skal revidere denne lovgivning med henblik på at tilvejebringe en metodologisk, bæredygtig og omkostningseffektiv ramme for forskellige områder af erhvervs- og handelsstatistikken.

Projektet startede med adskillige møder i arbejdsgrupper, hvor Eurostat og de deltagende medlemsstater drøftede arbejdsprogrammet og gennemførelsen af et ESS-net om dette emne. ESS-nettet blev oprettet med Eurostat i den koordinerende rolle, fordi der ikke var nogen i medlemsstaterne, som kunne påtage sig denne opgave. Arbejdsprogrammet for ESS-net skal omhandle de statistiske enheder, som anvendes i den første fase. Andre aspekter, der skal undersøges, er målpopulation, rammer, referenceperiode, klassificeringer og anvendelsen heraf (opdelinger, særlige aggregater) samt karakteristika og definitioner. Der blev ydet individuel støtte til at forbedre "konsistensen mellem betalingsbalancen og handelsstatistikker" og "konsistensen mellem betalingsbalancen og turismestatistikker".

Udvikling af statistikker vedrørende virksomhedsgrupper

Denne foranstaltning er meget tæt forbundet med projektet om udvikling af nye indikatorer for globaliseringsområdet under mål 1, men den fokuserer imidlertid på værktøjerne til statistikproduktion i en stadigt mere globaliseret verden. Det første værktøj, der skal nævnes, er EuroGroups-registret, som er et register til statistiske formål vedrørende multinationale virksomhedsgrupper, der er aktive i EU. Retsgrundlaget herfor er Europa-Parlamentets og Rådets forordning (EF) nr. 177/2008 af 20. februar 2008 om fastlæggelse af en fælles ramme for virksomhedsregistre til statistiske formål og om ophævelse af Rådets forordning (EØF) nr. 2186/93[2].

Formålet med EuroGroups-registret er at skabe et grundlag for produktion af sammenlignelige statistikker over globaliseringen af økonomierne og et samlet undersøgelsesgrundlag bestående af et netværk af centrale og nationale statistiske virksomhedsregistre, der understøtter produktionen af mikrobaserede statistikker over globalisering.

De første væsentlige milepæle er nået: data om 5 000 multinationale grupper er indarbejdet heri og er knyttet til de nationale statistiske virksomhedsregistre. Der er oprettet et ESS-net for videreudvikling af metodologien for EuroGroups-registrene; centrale og nationale registreringsprocesser er blevet integreret, der er udviklet fælles værktøjer til at understøtte disse processer, og kvaliteten heraf er blevet forbedret. Dette skete i workshops med de nationale statistiske kontorer og nationale centralbanker og ved hjælp af støtte til udvikling og gennemførelse af metoder og værktøjer til EuroGroups-registret på nationalt plan.

Der er oprettet et ESS-net om "profilering" med henblik på at udvikle og gennemføre en metodologi for "udarbejdelse af profiler" af store og komplekse multinationale virksomhedsgrupper. ESS-net foretog en gennemførlighedsundersøgelse og udarbejdede anbefalinger til en statistisk enhedsmodel, som tager hensyn til store og komplekse multinationale virksomhedsgruppers operationelle struktur.

Gennemførelse af fællesskabsundersøgelser med henblik på at minimere virksomhedernes indberetningsbyrde

Eurostat iværksatte et projekt vedrørende "EU-stikprøvemetoder" til identifikation af områder inden for erhvervs- og handelsstatistikken, hvor det ikke er nødvendigt at have alle oplysninger på alle detaljeringsniveauer fra alle medlemsstater.

Mål 3: Støtte til gennemførelse af en mere effektiv af udarbejdelse af erhvervs- og handelsstatistikker

Bedre udnyttelse af data, som allerede findes i det statistiske system, herunder mulighed for at anvende skøn

Det første projekt, der skal nævnes, er "datalagring og sammenkædning af data i produktionen af erhvervsstatistikker" . Formålet er at støtte gennemførelsen af mere integrerede databaser og dataproduktionssystemer til erhvervsstatistikker i medlemsstaterne. Der er tre væsentlige aspekter med hensyn til sammenkædning af mikrodata og datalagring, som behandles i forbindelse med dette projekt, nemlig:

- Dataintegration, hvor der skal gøres mest effektivt brug af erhvervsstatistikker, der er tilgængelige i de nationale statistiske kontorer, ved at sammenkæde mikrodata og eventuelt makrodata fra forskellige dataindsamlinger med henblik på at udarbejde analyser af virksomhedsdata, hvilket ikke var muligt tidligere, at reagere mere fleksibelt på brugernes behov og at reducere virksomhedernes indberetningsbyrde.

- Procesintegration, hvilket indebærer, at produktionen af erhvervsstatistikker skal gøres mere effektiv ved at erstatte isolerede dataproduktionssystemer, som kun er beregnet til individuelle dataindsamlinger med generiske systemer i videst muligt omfang, hvilket giver de nationale statistiske kontorer mulighed for at gøre dataproduktionen mere omkostningseffektiv, øge og standardisere kvaliteten af resultaterne samt forbedre den statistiske dataanalyse og formidlingen heraf.

- Organisatoriske ændringer, især styring af indførelsen og gennemførelsen af en integreret statistikproduktion, herunder både tekniske og organisatoriske ændringer.

Da adskillige medlemsstater allerede har indført sammenkædning af data og datalagringstilgange, vil dette projekt blive baseret på et ESS-net, der vil blive oprettet fra 2010 og frem. Der blev nedsat en arbejdsgruppe til drøftelse af arbejdsprogrammet med henblik på at muliggøre starten af ESS-nettet.

Der blev iværksat tre specifikke projekter, som har til formål at sammenkæde mikrodata til individuelle statistikker :

- Det første projekt vedrører "sammenkædning af mikrodata om international sourcing" med statistikker over erhvervsstrukturer og statistikker over udenrigsvarehandel. Der er ydet støtte til medlemsstaternes foranstaltninger på dette område. Formålet med projektet er at analysere den betydning, som den internationale sourcing har for virksomhedernes økonomiske resultater, beskæftigelse og internationale varehandelsmønstre.

- Formålet med det andet projekt "nye statistiske indikatorer for udenrigshandel efter virksomhedskendetegn" er at videreudvikle indikatorer, der kombinerer variabler fra udenrigshandel og erhvervsstatistikker og teste gennemførligheden af indsamlingen af nye indikatorer. Disse indikatorer skal give et overblik over strukturen for de virksomheder, der er aktive inden for international handel, og bør således gøre det muligt for brugerne at analysere denne handels indvirkning på produktion, beskæftigelse og virksomhedernes resultater. Ud over indkredsningen af nye indikatorer, som giver oplysninger om de forskellige aspekter af de europæiske virksomheder, der er involveret i international handel, arbejdes der på udviklingen af en metodologisk ramme for udarbejdelse af nye indikatorer. Foranstaltningen underbygges af en kontrakt og økonomisk støtte.

- Formålet med det tredje projekt "sammenkædning af mikrodata om ikt-anvendelse" er at udvikle en tilgang for sammenkædning af mikrodata, som sikrer en mere effektiv anvendelse af de grundlæggende mikrodata, der er tilgængelige i de nationale statistiske kontorer i forhold til den økonomiske betydning, som virksomhedernes ikt-anvendelse har. Der blev udarbejdet et ESS-net med henblik på udførelse af dette arbejde.

Formålet med projektet " metodologi for moderne erhvervsstatistikker (optimal stikprøvetagning, modelbaseret estimering, dataintegration) " er at tilvejebringe og dokumentere metoder for udarbejdelse af moderne erhvervsstatistikker, der bidrager til en effektiv anvendelse af ressourcer og en høj grad af sammenlignelighed af resultater på tværs af landegrænser og fagområder. Der blev oprettet et ESS-net for at etablere bedste praksisser på nogle udviklingsområder (f.eks. nye værktøjer til dataindsamling, modelberegning, europæiske tilgange) og udarbejde en håndbog om metoder til udarbejdelse af europæiske erhvervsstatistikker (opdatering af håndbogen fra 1997), hvor resultaterne fra andre (Meets) projekter tages i betragtning, samt de metodologiske anbefalinger på nogle specifikke områder under udvikling.

Bedre udnyttelse af allerede eksisterende økonomiske data

Med henblik på at reducere indberetningsbyrden skal allerede tilgængelige økonomiske data anvendes til udarbejdelse af erhvervsstatistikker, f.eks. data indsamlet af skattemyndigheder og data, som er produceret i overensstemmelse med de regnskabsmæssige retningslinjer. Forordningen om europæiske statistikker ( artikel 24)[3] giver de nationale statistiske kontorer adgangsret til administrative datakilder i det omfang, at disse data er nødvendige for udviklingen, produktionen og formidlingen af europæiske statistikker. Der er dog mange metodologiske og praktiske vanskeligheder, der skal overvindes.

For at kunne behandle dette emne blev der i 2009 etableret et ESS-net om bedre anvendelse af administrative og regnskabsmæssige data til erhvervsstatistikker, der vil fortsætte sit arbejde indtil 2013. Hovedmålene med dette ESS-net er at undersøge mulighederne for en bredere anvendelse af administrative data til erhvervsstatistikker, at gøre bedste praksisser tilgængelige for de nationale statistiske kontorer og at udarbejde anbefalinger på dette område. Arbejdets hovedformål er at vurdere de fælles problemer, der opstår ved anvendelsen af forskellige datakilder til produktion af erhvervsstatistikker.

Udvikling af værktøjer til mere effektiv udtrækning, indberetning og bearbejdning af data

Et projekt, der skal nævnes, er "bedre udnyttelse af tolddata i udenrigshandelsstatistikkerne (Extrastat)". Extrastat er baseret på oplysninger indsamlet i forbindelse med tolddeklarationer og vil blive påvirket af de ændringer, der er indført i forbindelse med den moderniserede toldkodeks[4]. Extrastat-forordningen[5] er blevet ændret med henblik på at tage højde for disse ændringer, og der ydes støtte til medlemsstaterne til foranstaltninger, der skal støtte gennemførelsen af den nye forordning.

I forbindelse med projektet "fremme af anvendelsen af den kombinerede nomenklatur" blev der givet individuel økonomisk støtte til nationale statistiske kontorer til udvikling af hjælpefunktioner til Intrastat-klarerere i forbindelse med brugen af den kombinerede nomenklatur.

Det indledende arbejde blev påbegyndt i forbindelse med projektet "lettelse af virksomhedernes indberetning af data til de nationale statistiske kontorer", der skal undersøge mulighederne for at forenkle indberetningen af data fra virksomhederne til de nationale statistiske myndigheder.

Mål 4: Modernisering af Intrastat

Harmonisering af metoder til forbedring af kvaliteten i et forenklet Intrastat

Der blev vedtaget en ændring til Intrastat-forordningen[6] i 2009. Denne revision forenklede Intrastat-systemet ved at gøre det muligt for medlemsstaterne at fritage flere handlende fra rapporteringsforpligtelserne. Da dette vil betyde en mindre fuldstændig dataindsamling, er det nødvendigt med foranstaltninger for at sikre datakvaliteten. I denne forbindelse blev der iværksat to projekter for at forbedre kvaliteten. Samtidig er disse projekter nødvendige forudsætninger for eventuelle yderligere forenklinger.

Med det første projekt "forbedring af datakvaliteten i et forenklet Intrastat" søges datakvaliteten forbedret gennem udviklingen og gennemførelsen af harmoniserede metoder og praksisser. Der blev udviklet metodologiske retningslinjer i henhold til en aftale om tjenesteydelser, og der blev givet økonomisk støtte til at gennemføre foranstaltninger til forbedring af kvaliteten.

Formålet med det andet projekt "reduktion af asymmetrier i Intrastat" er den gradvise og permanente reduktion af asymmetrier i intra-EU-handel på detaljeret og aggregeret niveau. I 2009 blev der gennemført en indledende afstemningsrunde i hele EU. Afstemningsrunden bestod af en række koordinerede bilaterale studier, der blev gennemført af medlemsstaterne på det mest detaljerede dataniveau. Som et resultat af afstemningsrunden blev der afdækket mange alvorlige asymmetrier, som enten blev korrigeret eller vil kunne forhindres i fremtiden. Desuden blev der identificeret specifikke handelsstrømme, hvor der er behov for yderligere metodologisk arbejde. Der blev givet økonomisk støtte til medlemsstater.

Bedre udnyttelse af administrative data

Målet for denne foranstaltning er, at medlemsstaterne skal sikre bedre udnyttelse af administrative data i forbindelse med produktionen af Intrastat-statistikker. Intrastat tegner sig for ca. halvdelen af virksomhedernes statistikbyrde i EU. Den samlede statistikbyrde er som sådan rimelig lille i absolutte tal (mindre end 1 % af den samlede administrative byrde), men opfattelsen af byrden er fortsat høj. Hvis de nationale kompetente myndigheder for Intrastat kunne gøre større brug af eksisterende administrative data, ville både den faktiske og opfattede byrde kunne reduceres. Der er ydet økonomisk støtte til sammenkædningen af følgende databaser: Intrastat, VAT og VIES (momsinformationsudvekslingssystem).

Forbedring og forenkling af udveksling af data inden for Intrastat

Foranstaltninger til modernisering af dataindsamlingssystemet gennem anvendelse af elektroniske hjælpemidler og internetteknologier blev videreført, og de respektive værktøjer blev anvendt i højere grad. Der blev gjort et stort arbejde på området for validering og redigering af data ved hjælp af automatiserede processer samt anvendelsen af avancerede statistiske metoder for fejlfinding og automatisk korrigering.

KONKLUSION

Siden vedtagelsen af afgørelse nr. 1297/2008/EF og vedtagelsen af det første arbejdsprogram i april 2009 er der iværksat 25 projekter i forbindelse med de fire Meets-mål. Der er gjort store fremskridt i forbindelse med etableringen af samarbejdsnetværk med aktiviteter inden for følgende seks hovedområder: Konsistens i principper og metoder, udarbejdelse af profiler af store og komplekse multinationale virksomhedsgrupper, sammenkædning af mikrodata og datalagring i forbindelse med statistikproduktion, sammenkædning af mikrodata om ikt-anvendelse, metodologi for moderne erhvervsstatistikker og anvendelsen af administrative og regnskabsmæssige data. Derudover blev der iværksat adskillige projekter til støtte af udviklingen og gennemførelsen af EuroGroups-registret i medlemsstaterne. Det skal imidlertid nævnes, at medlemsstaterne har en begrænset absorberingskapacitet med hensyn til de yderligere koordineringsaktiviteter i relation til netværkene.

Alle disse studier, der blev udført og afsluttet, evalueres sammen med de vigtigste interessenter fra Kommissionens tjenester og medlemsstaterne. Udviklede metodologier afprøves gennem pilotforsøg. Indkredsningen af områder, som prioriteres lavere, integreres yderligere i Eurostats overordnede strategi for fastsættelse af prioriterede mål. Denne strategi er baseret på meddelelsen fra Kommissionen til Europa-Parlamentet og Rådet om fastsættelse af prioriterede mål, forenkling og reducering af indberetningsbyrden inden for fællesskabsstatistikker[7].

Tilstrækkelig EU-finansiering er sikret via to årlige arbejdsprogrammer, der er vedtaget af Kommissionen for at hjælpe medlemsstaterne med at nå målene med hensyn til reduktion af virksomhedernes byrde og hjælpe det europæiske statistiske system med at opfylde de nye behov for statistiske oplysninger. 31 projekter, som samlet beløber sig til ca. 13,5 mio. EUR blev medfinansieret, og 13 eksterne studier til i alt 1,5 mio. EUR blev udliciteret. Desuden blev der ydet økonomisk støtte til workshops og arbejdsgrupper for at udvikle foranstaltningerne.

På grund af deres kompleksitet videreføres samtlige foranstaltninger, og der vil være detaljerede oplysninger om de gjorte fremskridt i de årlige rapporter, der fortsat vil blive udarbejdet indtil 2013.

[1] KOM(2009) 404.

[2] EUT L 61 af 5.3.2008, s. 6.

[3] Europa-Parlamentets og Rådets forordning (EF) nr. 223/2009 af 11. marts 2009 om europæiske statistikker og om ophævelse af forordning (EF, Euratom) nr. 1101/2008 om fremsendelse af fortrolige statistiske oplysninger til De Europæiske Fællesskabers Statistiske Kontor, Rådets forordning (EF) nr. 322/97 om EF-statistikker samt Rådets afgørelse 89/382/EØF, Euratom om nedsættelse af et udvalg for De Europæiske Fællesskabers Statistiske program (EUT L 87 af 31.3.2009, s. 164).

[4] Europa-Parlamentets og Rådets forordning (EF) nr. 450/2008 af 23. april 2008 om fastsættelse af regler for en EF-toldkodeks (EUT L 145 af 4.6.2008, s. 1).

[5] Europa-Parlamentets og Rådets forordning (EF) nr. 222/2009 af 11. marts 2009 om ændring af forordning (EF) nr. 638/2004 om statistikker over varehandelen mellem (EUT L 87 af 31.3.2009, s. 160).

[6] Europa-Parlamentets og Rådets forordning (EF) nr. 638/2004 af 31. marts 2004 (EUT L 102 af 7.4.2004, s. 1).

[7] KOM(2006) 693 endelig af 14. november 2006 (EUT C 78 af 11.4.2007, s. 8).